open-index/open-wikipedia-markdown huggingface dataset:
19 uttrovi

U **19 uttrovi** hè u 292esimu ghjornu (u 293esimu ghjornu s'è l'annata hè bisesta) di u calendariu gregorianu.

## Evenimenti

## Nascite

## Morte

## Celebrazione
### Feste
### I Santi
Santa **Laura**. Santu **Paul**u di a Croce.

**Laura** hè una Cristiana di Cordoba chì, per avè ricusatu di cunvertesi à l'Islam, hè stata marturiata è tomba l'annu 864 da i Musulmani di Spagna.

Etimolugia, casate è nomi: Cf Lurenzu (10 agostu).

Litteratura: Petrarca: "Canzoniere". A Laura a più celebre hè forse Laura di Noves, una Provenzale d'Avignone. Petrarca l'hà vista pè a prima volta, u 6 aprile 1327, in a chjesa Santa Chjara è si ne hè innamuratu. E puesie ch'ellu hà scrittu per ella, sò capi d'opera di a litteratura toscana.

**Paulu** Francescu Danei dettu Paulu di a Croce hè natu in u 1694 in Ovada, un paese di a Liguria. Fù un predicadore famosu. Creò a Cungregazione di i Passiunisti, incaricati di sparghje a devuzione à a Passione di u Redentore. Hè mortu in Roma u 18 uttobre 1775. Contanu chì Piu Sestu andò à visitallu quand'ellu hà sappiutu ch'ellu era murente. Mentre chì u Puntefice pruvava à cunsulallu, ellu si lamintava di ùn avè a forza di calassi per basgià a ciavatta di u papa (in francese: "la mule du pape"). Allora, u papa messe u pede nantu à u lettu per permetteli issu ultimu attu di devuzione.

Etimolugia, casate è nomi: Cf u 29 ghjugnu.https://adecec.net/adecec/santi/10-uttobre.php

## In Corsica

## Ligami

* [ L'almanaccu 2006 di l'[Adecec]]
24 uttrovi

U **24 d'uttrovi** (o d'ottobre) hè u 297èsimu ghjornu (u 298èsimu ghjornu s'è l'annata hè bisesta) di u calendariu gregorianu.

## Evenimenti
- 1929: Krach di 1929, crisa finanziara di a burza di New York, trà u 24 uttrovi è u 29 uttrovi.

## Nàsciti
* 1986: Drake, rapper canadianu

## Morti

## Celebrazioni
### Festi
### I Santi
Santu **Fiurentinu**. Santu **Tognumaria** Claret.

Si sà chì, à u decesimu seculu, e reliquie di **Fiurentinu** eranu unurate in a dioccesi di Tullu, in l'attuale dipartimentu di a Meurthe-et-Moselle. Si sà dinù chì, in certi lochi di l'este di a Francia u pregavanu pè a malincunia è altre malatie di cervellu. Ma nimu sà ciò ch'ella hè stata a so vita è perchè l'anu fattu l'onore di mettelu nantu à l'altari.

Etimolugia è nomi: Cf Fiurenzu (4 lugliu).

Natu in u paese catalanu di Sallent in u 1807, figliolu di un filandieru, Tognumaria Claret hà principiatu per fà u tessitore, è po, avendu a passione di i belli libri, hà amparatu a tipografia.

A' 28 anni, si hè fattu prete. Piuttosu chè di avè una parochja in cura, hà preferitu evangelizà tutta a Catalogna, predichendu è spachjendu libraccioli ch'ellu cumpunia è stampava. In a so vita, di issi librucci, n'averebbi cumpostu 150. E pupulazioni u tenianu per santu ma, integristu è intransigente, ùn piacia micca à tutti i catolichi.

Santu era, postu ch'ellu fece i miraculi. Una volta era prisente quandu i duganeri arrestonu un contrabandieru. Apriinu u so saccu: era pienu di fasgioli. Quandu u saccu fù chjusu, i fasgioli ridiventonu tabaccu.

Di lugliu 1840, cù cinque altri preti, creò a Cungregazione di i Missiunarii ch'elli chjamonu Clarettini.

Pocu dopu, a regina Isabella Seconda u fece numinà arcivescu di Santiagu, in l'isula di Cuba. In Santiagu, ci stete sei anni, fendu 300.000 cunfirmazioni, 30.OOO matrimonii, 11.000 prediche, rigalendu un milione di i so librucci è 60.000 paternostri. Difendia i schjavi neri maltratati da i patroni, ma ùn vulia sente parlà di indipendenza chì i Cubani otteneranu cinquanta anni dopu. Quallà, Tognumaria hà risicatu più di una volta di fassi tumbà.

Vultatu in Spagna, diventò u cunfessore è cunsiglieru (un mystique médiocre, le Père Claret, dice u Larousse) di a regina (bonne, mais peu instruite). In u 1868, ellu è a so regina ebbenu à fughje. Si rifugionu in Francia duv'ellu hè mortu pocu dopu, u 24 uttobre 1870, in u cunventu di Fontfroide.

Etimolugia è nomi: Cf u 17 ghjennaghju.https://adecec.net/adecec/santi/10-uttobre.php

## In Còrsica

## Ligami

* [ L'almanaccu 2006 di l'[Adecec]]
25 uttrovi

U **25 d'uttrovi** hè u 298èsimu ghjornu (u 299èsimu ghjornu s'è l'annata hè bisesta) di u calendariu gregorianu.

## Evinimenti

## Nàsciti

Andreas-bogdain-159-picasso.jpg|Pablo Picasso (* Málaga, 25 uttrovi 1881; † Mougins, 8 aprili 1973)


## Morti
- Amadeo de Souza-Cardoso, pittore portughese

## Cilibrazioni
### Festi
### I Santi
Santu **Gavinu**. I Santi **Crispinu è Crispinianu**.

**Gavinu** era un Sardu marturiatu u 25 uttobre di l'annu 304.

Etimolugia: da u vechju gallese "gwalchmai" (falcu di piaghja).

Casate: Gavini, Galvani.

Nomi: Galvan, Galvano, Galvanu, Gauvain, Gauvin, Gauwe, Gavan, Gaven, Gavin, Gavinu, Gawain, Gawen, Gouke.

Paesi è cità: Porto-Torres. In Corsica, San Gavinu avia una vintina di chjese. Resta u santu patrone di e chjese di a Parata d'Orezza, di San Gavinu d'Ampugnani, San Gavinu di Carbini è San Gavinu di Tenda duve a data di l'antica celebrazione (25 uttobre) hè stata cunservata. For di i paesi citati, a Chjesa di Corsica hà rimandatu a festa di San Gavinu à u 27 uttobre, per via chì a Chjesa universale, secondu u Missale rumanu di u 1970, hà riservatu u 25 à a celebrazione di l'anniversariu di a cunsecrazione di e chjese quandu a data di issa cunsecrazione ùn hè micca cunnusciuta.

**Crispinu è Crispinianu** eranu dui fratelli di a nubiltà di Roma. Si eranu fatti scarpari per sparghe a so fede è evità e persecuzioni. Ebbenu quantunque à fughje è si ritironu, i Francesi dicenu in Francia, l'Inglesi dicenu in Inghilterra, avanti di esse marturiati u 25 uttobre di l'annu 285 o 286.

I Francesi contanu ch'elli si eranu stabiliti in una cità diventata l'attuale Soissons, in u dipartimentu di a Côte-d'Or. I poveri i calzavanu gratisi, i ricchi eranu cuntententi di avè scarpi propiu belli. In a so buttea parlavanu à tutti di Ghjesù è fecenu unepoche di cunversioni. Dinunziati, l'anu strappatu l'unghje, l'anu tagliatu strisce di pelle è po l'anu lampati in u piombu fusu senza pudelli toglie u fiatu. Allora l'anu scapati.

L'Inglesi dicenu chì Crispinu è Crispinianu si eranu stabiliti à Faversham, in u Kent. In u 1670, in issa cità, mustravanu sempre a buttea duv'elli avianu travagliatu. Shakespeare, u più grande puetu dramaticu inglese, i cita sei volte in a so pezza "Arrigu Quintu", scritta in u 1599. Dui anni dopu, in "Ghjuliu Cesaru", i loda di avè curatu l'anime di i so clienti megliu chè i pedi.

Paesi è cità: Osnabrück, Soissons.

Prutezzione: Crispinu è Crispinianu sò i santi patroni di i scarpari, i guantai è i tessitori.https://adecec.net/adecec/santi/10-uttobre.php

## In Còrsica

## Liami

* http://adecec.net/almanaccu2006.pdf
26 uttrovi

U **26 uttrovi** hè u 299esimu ghjornu (u 300esimu ghjornu s'è l'annata hè bisesta) di u calendariu gregorianu.

## Evenimenti

## Nascite

## Morte

## Celebrazione
### Feste
### I Santi
Santu **Evaristu**. A Beata **Bona**.

**Evaristu** era natu in Bettelemme. Hè statu elettu papa l'annu 97. Hè dunque u quinttu papa di a Chjesa catolica dopu à Petru, Linu, Cletu, è Clemente. Hà spartutu Roma in parochje è interdettu i matrimonii clandestini. Hè statu marturiatu in Roma à l'epica di l'imperatore Traianu, u 26 uttobre di l'annu 105.

Bona, nata in u 1434 à Carlat (attualmente in u dipartimentu di u Cantal), hè morta à Lézignan (dipartimentu di l'Aude). Era di a famiglia di l'Armagnac di a Gascogna chì, pè a preeminenza, pretendianu di esse à parità cù quella di i rè di Francia. Issa famiglia si hè spinta quindeci anni dopu à a morte di Bona, cù un nipote, chjusu in una gabbia di ferru da Luigi XI di Francia, è po tombu.

A vita di a Beata **Bona**, citata da Omer Englebert in "La Vie des Saints", dice: "Brave, gentiment moqueuse, magnanime et toujours joyeuse... elle se peinait en vain de penser trouver la paix parmi les délices du corps et la gloire mondaine. La grâce de Dieu qui oeilladait son âme finit par l'emporter. Une voix intérieure se fit entendre: Bonnette, Bonnette, si tu n'es religieuse comme tu le dois être tu seras punie... Son entrée au couvent se fit en grand arroi. Ayant demandé pardon à son père de toutes les fâcheries et ennuis qu'elle lui avait donnés; ayant reçu la bénédiction de sa mère, qui la lui impartit en jetant des cris si piteux que tous sanglotaient, Bonne fit une dernière visite à la léproserie de femmes qu'elle entretenait. Elle arriva à Lézignan le vendredi 24 mars 1499. Son escorte comprenait un sénéchal, sept gentilshommes, sept demoiselles et six gardes. Son sénéchal, chapeau bas, lui donnait la main. Marchaient devant les six gardes mousqueton sur l'épaule. Suivaient les gentilshommes, les demoiselles, puis les pages et les laquais".

U fratellu di Bona, Ghjacumu, duca di Nemours, averebbi vulsutu maritalla. Quand'ellu hà sappiutu ch'ella era entrata in un cunventu, vense, è dumandò s'elli li avianu digià tagliatu i capelli. "Soga - disse ella - mi voli piglià pè i capelli è strascinami in casa!". E', pigliendu e furbice, tagliò a so bella capillera.

In cunventu ci stete pocu, postu ch'ella hè morta à 28 anni.https://adecec.net/adecec/santi/10-uttobre.php

## In Corsica

## Ligami

* [ L'almanaccu 2006 di l'[Adecec]]
27 uttrovi

U **27 uttrovi** hè u 300esimu ghjornu (u 301esimu ghjornu s'è l'annata hè bisesta) di u calendariu gregorianu.

## Evenimenti

## Nascite

## Morte

## Celebrazione
### Feste
### I Santi
Santu **Frumenziu**.

**Frumenziu** hè natu in Tiru, à u Libanu. Era di famiglia ricca. Un ghjornu ch'ellu rivenia da un viaghju di studiu cù u so amicu Aedesiu, u battellu, chì avia cappiatu l'ancura in u mare Rossu, hè statu assaltatu è i passageri massacrati. Frumenziu è u so amicu, chì ghjeranu falati in terra è leghjianu à u frescu sottu un arburu, a si franconu ma funu mandati schjavi in Aksum, a capitale di l'Ettioppia, è venduti à u rè di issu paese . Cum'elli eranu struiti, u rè fece di Aedesiu u so omu d'affari è di Frumenziu u so secretariu. Dopu à a morte di u rè, Frumenziu diventa l'omu d'affari fi u regente è ne prufitta per fà custruì cappelle pè i Cristiani grechi chì cummerciavanu in issi lochi. Funu e prime sumente di a fede cristiana in un paese duv'elli aduravanu sempre i serpi.

Dodeci anni dopu, u principe Ezana hè maggiore, diventa rè è permette à i dui Libanesi di andassine in u so paese. Frumenziu ricusa di parte per ùn abbandunà a cumunità cristiana ch'ellu avia urganizatu. Fattu vescu da u patriarca d'Alessandria, cunverte u rè è, cun ellu, tuttu u populu.

Da quand'ellu hè mortu, versu l'annu 380, l'Ettioppiani cunsidereghjanu à Frumenziu - Abbà Salamà, cum'elli u chjamanu -cum'è u santu patrone di u so paese.

Etimolugia: U nome Frumenziu venerebbi da un cugnome chì vole dì: biondu cum'è u granu frumentu.https://adecec.net/adecec/santi/10-uttobre.php

## In Corsica

## Ligami

* [ L'almanaccu 2006 di l'[Adecec]]
28 uttrovi

U **28 uttrovi** hè u 301esimu ghjornu (u 302esimu ghjornu s'è l'annata hè bisesta) di u calendariu gregorianu.

## Evenimenti

## Nascite
*1909 - Francis Bacon, pittore britannicu

## Morti
* 2023 - Matthew Perry, attori miricanu-canadianu

## Celebrazione
### Feste
### I Santi
I Santi **Simone è Ghjuda**.

**Simone è Ghjuda** sò dui apostuli. In i Vangelli, u primu, per ùn cunfondelu cù u cuginu carnale di Ghjesù hè dettu u Canareanu (da Matteu è Marcu) è u Zelante (da Lucca). U secondu, per ùn cunfondelu cù Ghjuda l'Iscariottu, hè chjamatu Taddeu (da Matteu è Marcu) è Lucca dice: Ghjuda fratellu di Ghjacumu.

Simone averebbi predicatu in Persia è in Egittu è serebbi mortu crucifissatu.

U Vangellu secondu San Ghjuvanni parla di Ghjuda Taddeu quandu, à l'ultima Cena, pone ista quistione à Ghjesù:

- "Signore, da duve vene chè tù ti manifesterai à noi è micca à u mondu?"

E' Ghjesù risponde:

- "Sì qualchidunu mi tene caru, osserverà a mio parulla è u mio Patre u tenerà caru. E' noi veneremu à a ellu è seremu di casa in ellu.

"Quellu chì ùn mi tene caru, ùn osserverà a mio parulla. E' a parulla chè vo avite intesu ùn hè micca a meia, ma quella di u Patre chì m'hà mandatu.

"Vi aghju dettu iste cose, stendu cù voi. Ma u Cunsulatore, vene à dì u Spiritu Santu, chì serà mandatu à nome meiu da u Patre, vi insegnerà ogni cosa è vi raminterà tuttu ciò ch'o vi aghju dettu."

Etimolugia: da l'ebreu "shim'ôn" (Iavè hà intesu).

Casate: Simoni, Simonelli, Simoncelli, Simonetti, Simonini, Simeoni è l'abbreviate Moni, Monelli, Monetti è Meoni.

Nomi: Schyman, Siem, Sim, Sima, Sime, Siméon, Simeone, Siméone, Simmer, Simmerl, Simmie, Simon, Simona, Simone, Simone, Simonetta, Simonette, Simonettu, Siommon, Sym, Syma, Syme, Szymon.

Paesi è cità: Pastureccia, Revinda, e Ville di Parasu.https://adecec.net/adecec/santi/10-uttobre.php

## In Corsica

## Ligami

* [ L'almanaccu 2006 di l'[Adecec]]
29 uttrovi

U **29 uttrovi** hè u 302esimu ghjornu (u 303esimu ghjornu s'è l'annata hè bisesta) di u calendariu gregorianu.

## Evenimenti
* 1923: Mustafa Kemal pruclama a Ripublica di Turchia.

## Nascite

## Morte

## Celebrazione
### Feste
### I Santi
Santu **Narcisiu**.

**Narcisiu** hè statu elettu vescu di Ghjerusalemme l'annu 195. Dicenu chì tandu avia quasi 100 anni. Hà direttu u cunciliu di Palestina chì hà decisu di festighjà a Pasqua, micca u ghjornu anniversariu di a morte di Ghjesù, cum'è in Oriente, ma a dumenica dopu, in ricordu di a risurezzione, cum'ellu si facia digià in Roma.

Per via di certe ghjelusie, Narcisiu si hè ritiratu un certu tempu in u desertu è po, un bellu ghjornu, hè vultatu in Ghjerusalemme. Essendu assai vechju, hà dumandatu à esse aiutatu da un vescu ausiliaru. Serebbi dunque u primu vescu cù un cuaghjutore.

Issu cuaghjutore si chjamava Lisandru. In una lettera à i Cristiani scrivia: "Narcisiu vi saluta. Hà guvernatu ista Chjesa nanzu à mè, è a guverna sempre cù e so prighere. Vene di avè 116 anni è vi dumanda - è eiu dinù - di campà in cuncordia è in pace".

Etimolugia: U nome Narcisiu vene da a Mitolugia cù a legenda di l'omu cambiatu in fiore per essesi fighjatu in u spechju di l'acqua.https://adecec.net/adecec/santi/10-uttobre.php

## In Corsica

## Ligami

* [ L'almanaccu 2006 di l'[Adecec]]
22 uttrovi

U **22 uttrovi** hè u 295esimu ghjornu (u 296esimu ghjornu s'è l'annata hè bisesta) di u calendariu gregorianu.

## Evenimenti

## Nascite

## Morte

## Celebrazione
### Feste
### I Santi
Santa **Elodia**. Santa **Salome**.

In l'annu 851, Abd Al-Rahman Secondu, emiru di Cordoba, avia decisu chì i figlioli nati da un matrimoniu mistu, devianu, sottu pena di morte, abbraccià a religione di l'Islam.

**Elodia** avia una mamma cristiana è un babbu musulmanu. Per ùn rinnegà a so fede, si ne hè fughjita in casa di una zia, cristiana ancu ella. Quand'elli l'anu trova, l'anu mandata davanti à u ghjudice di Uesca, in l'Aragone. Cum'ella ricusava di cambià di religione, l'anu scapata. Era u 12 uttobre di l'annu 851.

Etimolugia: da u gr. "élodié" (fiore frollu).

Nomi: Dee, Ellie, Elodea, Elodia, Elodie, Lodi, Lodie, Odie.

**Salome** era a mamma di l'Apostuli Ghjacumu è Ghjuvanni. Facia parte di e donne chì seguitavanu à Ghjesù è u servianu.

U Vangellu secondu San Matteu conta:

"Ghjunti à Gerico, Ghjesù disse à l'Apostuli:

"Hè l'ultima volta chè no cullemu inseme in Ghjerusalemme. U figliolu di l'Omu serà messu in manu à i principali sacerdoti è à i scribi, è elli u cundanneranu à morte. E' po, u deranu à i Gentili chì li feranu scarsi, u flagelleranu è u cricifisseranu. Ma ellu risusciterà u terzu ghjornu."

"Allora, Salome si avvicinò cù i figlioli: "Dà ordine - disse a donna - chì, in u to Regnu, i mio figlioli sianu à u to latu, unu à diritta, l'altru à manca."

"E' Ghjesù rispose:

"Quessa ùn dipende micca da mè, ma da u Patre Eternu."

Quì, si vede ciò ch'ellu era, per Salome, l'amore maternu. Era persuasa chì Ghjesù avia da ristabilisce u regnu di Davide è vulia chì i figlioli sianu i più unurati.

Salome hà assistitu da luntanu à a crucifissione. U sabbatu, cù Maria Maddalena è Maria, mamma di Iacobu, hà compru l'aromati per imbalsamà à Ghjesù è, a dumenica, hè stata una di e prime à ghjunghje à u sepolcru... è à truvallu viotu.

Etimolugia: da l'ebreu "shalôm" (pace, sanu è salvu).

Nomi: Salaun, Salman, Saloma, Salome, Salomé, Salomo, Salomon, Salomone, Selaven, Selim, Soliman, Solly, Suleiman.

In Aiacciu, u 22 uttobre si celebreghja l'anniversariu di a cunsecrazione di a cattedrale, cuminciata in u 1582, finita in u 1593.https://adecec.net/adecec/santi/10-uttobre.php

## In Corsica

## Ligami

* [ L'almanaccu 2006 di l'[Adecec]]
23 uttrovi

U **23 uttrovi** hè u 296esimu ghjornu (u 297esimu ghjornu s'è l'annata hè bisesta) di u calendariu gregorianu.

## Evenimenti

## Nascite

## Morte
* 2013: Anthony Caro, scultore britannicu

## Celebrazione
### Feste
### I Santi
I Santi **Servandu è Ghjermanu**. Santu **Ghjuvanni** di Capistranu.

**Servandu è Ghjermanu** sò dui fratelli morti in Cadice in principiu di u seculu quartu.

Etimolugia: Servandu vene forse da u latinu "servandus" (chì deve esse cunservatu).- Ghjermanu, d'urigine latina d'età imperiale pò significà: abitante di a Germania; o fratellu ghjermanu (natu da i listessi genitori); o ancu: graziosu.

Casate: Germani.

Nomi: Garmon, Germain, Germaine, German, Germana, Germano, Germanu, Germanus, Germentsje, Germina, Ghjermana, Ghjermanu, Guermana, Guermane, Guermoussia, Jermen.

Paesi è cità: Cadice, Leon.

**Ghjuvanni**, natu in u paese abbruzzese di Capistranu, hè mortu à 70 anni, u 23 uttobre 1456, in a cità cruata d'Iloc.

Figliolu di un cunduttieru alemanu, era capitanu di a cità di Perugia quandu a moglia morse. Adduluratu, si hè fattu cristianu è hà dumandatu à i Franciscani di ricevelu. Quelli l'anu rispostu ch'ellu avia gattiva riputazione è chì bisugnava prima à fà e so prove. Allora, hà fattu u giru di Perugia à cavallu à un sumere, a faccia versu a coda, incappellatu cù una mitria in cartone duv'ellu avia scrittu i so peccati. Avia 29 anni.

Cum'è frate, Ghjuvanni fece stravede. Hè statu l'amicu è cullaburatore di quattru papa. Hè statu legatu apostolicu in Napuli, in Francia, in e Fiandre è in Sicilia. Hà rifurmatu l'Ordine Franciscanu. Cù 40 anni di prediche, hà messu u cumbugliu in l'Europa pagana. Hè mortu dopu à avè urganizatu a cruciata contru à i Turchi è vintu a battaglia di Belgradu.

L'umanistu Aenea Silviu Piccolomini, u futuru Piu Secondu (1458-1464), chì l'hà cunnusciutu quand'ellu avia 66 anni, hà scrittu:

"Un' aghju mai scontru un geniu simile. Chjucu, frustu, ùn avendu chè a pelle nantu à l'osse, mai stancu, sempre cuntentu, predicheghja quasi tutti i ghjorni davanti à 20 è 30.000 persone è, tantu i struiti chè i gnuranti u stanu à sente à bocca aperta."

Etimolugia, casate è nomi: Cf u 27 dicembre.https://adecec.net/adecec/santi/10-uttobre.php

## In Corsica

## Ligami

* [ L'almanaccu 2006 di l'[Adecec]]
30 uttrovi

U **30 uttrovi** hè u 303esimu ghjornu (u 304esimu ghjornu s'è l'annata hè bisesta) di u calendariu gregorianu.

## Evenimenti

## Nascite

## Morte

## Celebrazione
### Feste
### I Santi
A Beata **Dorotea** Swartz.

**Dorotea** era un Prussiana nata versu l'annu 1347. Hà passatu i 30 anni di u so matrimoniu in Dantzig, quandu in Prussia Orientale cumandavanu i Cavalieri Teutonichi, un ordine natu in Ghjerusalemme à l'epica di e Cruciate. U maritu, Adalbertu, era impiegatu da issi Cavalieri per intrattene e curazze è arrutà e spade.

Dorotea hà parturitu nove volte. Sola, una femina hà campatu è si hè fatta sora di San Benedettu. Ghjera sempre in vita in u 1404 quandu a mamma hà avutu l'onori di l'altari.

Aspessu, Adalbertu è Dorotea partianu in pelegrinaggiu. Ellu, avia vinti anni di più chè a moglia, è, in u 1389, ùn hè pussutu andà in Roma cun ella. Quand'ella volta, u maritu era mortu da parechji mesi.

Dorotea avia tandu 42 anni. Da zitella, si era maritata per stà à sente i genitori ma a so vucazione era di campà rinchjusa. E' si face murà in una cellula di dui metri nantu à dui, appughjata à a cattedrale di Marienverder. Ci era un finestrinu per vede u celu, unu per vede l'altare, è unu per riceve u manghjà. Hà campatu cusì quattru anni. Hè morta in u 1394.

Etimolugia: da u gr. "dorôn" (donu, rigalu) è "theos" (Diu).

Nomi: Diorbhàil, Dodie, Doortje, Doralice, Doralicia, Dorchen Döreken, Doretta, Dorinda, Dorke, Dorocha, Dorofei, Dorotea, Doroteo, Doroteu, Dorothea, Dorothée, Dorothy, Dörte, Dorthea, Dorthy, Dot, Duredle, Durl, Thea.

Litteratura: Goethe: "Hermann è Dorotea".

Detti è pruverbii: "esse un Doroteu" (un casca è pianghje).https://adecec.net/adecec/santi/10-uttobre.php

## In Corsica

## Ligami

* [ L'almanaccu 2006 di l'[Adecec]]
2 nuvembri

U **2 nuvembri** hè u 306esimu ghjornu (u 307esimu ghjornu s'è l'annata hè bisesta) di u calendariu gregorianu.

## Evenimenti

## Nascite

## Morte

## Celebrazione
### Feste
### I Santi
I Morti.

A cumemurazione di l'anime di i Morti ricolla à un millaiu d'anni fà. Hè stata istituita da Santu Odilone, abbate di Cluny da l'annu 998 à l'annu 1048.https://adecec.net/adecec/santi/11-nuvembre.php

## In Corsica

## Ligami

* [ L'almanaccu 2006 di l'[Adecec]]
3 nuvembri

U **3 nuvembri** hè u 307esimu ghjornu (u 308esimu ghjornu s'è l'annata hè bisesta) di u calendariu gregorianu.

## Evenimenti
* 1868: Ulysses S. Grant hè elettu Presidente di i SUA.
* 1896: William McKinley hè elettu Presidente mericanu.

## Nascite

## Morte

Henri Matisse, 1913, photograph by Alvin Langdon Coburn.jpg|Henri Matisse (* Le Cateau-Cambrésis, 31 di dicembre 1869; † Nizza, 3 di nuvembri 1954)


## Celebrazione
### Feste
### I Santi
Santa **Laurina**.

**Laurina**, vergine è martira, hè una santa corsa di l'epica di santa Divota. Serebbi nata in Aleria. In Aleria esistia una chjesa di Santa Laurina. U titulu era appicciatu à un canunicatu. D'altre chjese eranu in Omessa, Corti, Vivariu è Corscia.

Ghjambattista Imperiali, vescu d'Aleria in Cervioni, hà alzatu a festa in ritu doppiu di prima classa cù uttava.

Etimolugia, casate è nomi: Cf Lurenzu (10 agostu).https://adecec.net/adecec/santi/11-nuvembre.php

## In Corsica

## Ligami

* [ L'almanaccu 2006 di l'[Adecec]]
4 nuvembri

U **4 nuvembri** hè u 308esimu ghjornu (u 309esimu ghjornu s'è l'annata hè bisesta) di u calendariu gregorianu.

## Evenimenti
* 1884: Grover Cleveland hè elettu Prisidenti miricanu.

## Nascite
* 1972: Luís Figo, ghjucadore di pallò portughese

Luis Figo flickr remix.jpg|Luís Figo (* Lisbona, 4 nuvembri 1972)


## Morte

## Celebrazione
### Feste
### I Santi
Santu **Carlu** Borromeo.

**Carlu** hè natu u 2 uttobre 1538, in u castellu di Borromeo, in Italia, accantu à u Lagu Maggiore.

Quand'ellu hà 21 annu, u fratellu di a mamma, Anghjulu di i Medici, hè fattu papa cù u nome di Piu Quartu. Carlu diventa u so secretariu di Statu. Subitu dopu, u ziu u face cardinale, li dà l'amministrazione di a dioccesi di Milanu, e legazioni di Bologna, Spoletta è Ravenna, è a commenda di l'abbazie di Mozzo, Polina, Colle è Nonantolla, ciò chì face un rivenutu di 52.000 scudi à l'annu, sia u valore di 1.528.000 chilò d'argentu. Si tratta di un casu veradimente scandalosu ma, à l'epica, i patroni di a Chjesa circavanu più l'onori è u prufittu chè u Paradisu.

Trè anni dopu, Carlu Borromeo cambia vita, raghjunghje a so dioccesi di Milanu è decide di mette in opera e decisioni di u cunciliu di Trento finitu in u 1563. Crea trè grandi seminarii è trè picculi, è apre 800 scole cù 6000 preti per amparà a duttrina. Si fece unipochi di nimici, tantu laichi chè preti. Un frate pruvò ancu à tumballu tirenduli una archibusgiata.

Carlu Borromeo hè mortu in Milanu à 46 anni, u 3 nuvembre 1584. Lasciava una dioccesi chì fù un mudellu per tutti i paesi catolichi.

Etimolugia: da u germ. "harja" (armata) o "carl" (omu, maschju, omu di cundizione libera). Indì i Franchi, hà pigliatu u sensu di "maestru di Palazzu" è po "altu funziunariu di a Corte".

Casate: Carletti, Carli, Carlini, Carlotti, Doncarli.

Nomi: Carito, Carl, Carla, Carlettu, Carlina, Carline, Carlina, Carlinu, Carlo, Carlos, Carlotta, Carlu, Carlyle, Carol, Carola, Carole, Carolin, Caroline, Charel, Charlemagne, Charlène, Charles, Charletta, Charley, Charlie, Charline, Charlot, Charlotte, Charly, Cheree, Cheryl, Chick, Chuck, Halle, Jarl, Karel, Karl, Karlota, Karlouchka, Kerdel, Korl, Linchen, Lini, Lola, Loleta, Lolita, Lotta, Lotte, Lottie, Sarel, Sherry, Sheryl, Siarl, Teàrlach.- In u 1981, in Corsica, Carlu venia à u 10èsimu rangu di i nomi maschili. Era quellu di 26 omi nantu à 1000.

Paesi è cità: Milano.https://adecec.net/adecec/santi/11-nuvembre.php

## In Corsica

## Ligami

* [ L'almanaccu 2006 di l'[Adecec]]
6 nuvembri

U **6 nuvembri** hè u 310esimu ghjornu (u 311esimu ghjornu s'è l'annata hè bisesta) di u calendariu gregorianu.

## Evenimenti

## Nascite
- 1953: Leo Battesti, ghjurnalista è puliticante francesu.

## Morte

## Celebrazione
### Feste
### I Santi
Santu **Leunardu**.

Di **Leunardu** ùn si sà nunda di certu. Averebbi campatu trà u seculu sestu è u seculu decimu.

Una legenda dice ch'ellu era u figlianu di Clodoveu, rè di i Franchi, ch'ellu ricusò di esse suldatu par ùn avè sangue nantu à a cuscenza, è ch'ellu hè statu urdinatu prete da San Remigiu.

U cumpare u vulia fà vescu ma ellu ricusò dumandenduli a grazia di lasciallu andà à visità i prigiuneri per cunverteli è dalli a libertà. Dopu à avè giratu a Gallia suprana, hè falatu versu u meziornu. Ghjuntu in u Limusinu, scontra i servitori di u rè d'Acquitania chì l'avertenu chì a regina era in traccia di moresi per via ch'ella era in partu da cinque ghjorni senza risultatu. Leunardu face una prighera è a criatura, prigiunera in u corpu di a mamma, hè liberata. A' San Leunardu, u rè dete di chè fà un munasteru in un locu chjamatu avà Saint-Léonard-de-Noblat, in u dipartimentu di a Haute-Vienne.

A' i ghjorni d'oghje, l'abitanti di issa piccula cità concianu pelli, facenu scarpi, fabricheghjanu a carta, travaglianu a purzellana... ma, seculi fà, eranu osteriarii è butteari per riceve tutti quelli chì, da l'Europa sana, venianu à pregà à San Leunardu per ch'ellu dia a libertà à i prigiuneri.

Etimolugia: da u lat. "leo" (leone) è u germ. "hart" (forte).

Casate: Leonardi, Leonardini, Leonarduzzi, Linardi, Lunardi.

Nomi: Leent, Lehar, Lehrd, Leindel, Leinhard, Len, Lendel, Lennard, Lennart, Léonard, Leonarda, Leonarde, Leonardo, Leonerd, Leonhard, Leonharde, Lernert, Leunarda, Leunardu, Liénard, Lienet, Liert, Linnert, Lionardo, Lunarda, Lunardu.

Paesi è cità: Tolla (festa patrunale).https://adecec.net/adecec/santi/11-nuvembre.php

## In Corsica

## Ligami

* [ L'almanaccu 2006 di l'[Adecec]]
7 nuvembri

U **7 nuvembri** hè u 311esimu ghjornu (u 312esimu ghjornu s'è l'annata hè bisesta) di u calendariu gregorianu.

## Evenimenti

## Nàsciti
* 1967: David Guetta, musicanti (DJ) francesu

## Morti
* 2016: Leonard Cohen, musicanti canadianu

## Celebrazioni
### Festi
### I Santi
Santu **Ernestu**.

In u 1099, a prima Cruciata avia apertu a strada di i Lochi Santi à i pelegrini d'Europa è permessu di creà quattru picculi Stati cristiani: Ghjerusalemme, Antiocca, Edessa è Tripoli.

Quarantacinque anni dopu, i Musulmani ricunquistavanu Edessa è ghjeranu pronti à entre in Ghjerusalemme. Per impedisceli, partì, in u 1147, a seconda Cruciata. Fù un disastru. Eranu partuti 200.000, omi è donne, ne vultò qualchì millaia. Frà quelli chì ùn sò rivenuti, ci hè Santu Ernestu.

**Ernestu** era un frate, abbate di un munasteru nantu à e sponde di u lagu di Custanza, cù 70 frati d'altare, 130 frati domestichi, è 72 monache.

In u 1146, dopu à avè direttu sei anni u cunventu, Ernestu si licenziò per raghjunghje l'armata alemana cumandata da l'imperatore Cunradu Terzu. "Mi ne vò - disse - è spergu chì u Signore mi accurderà a grazia di more per Ellu". E' morse... ma ùn si sà nè quandu, nè induve.

Etimolugia: da u germ. "ernust" (battaglia).

Nomi: Aerna, Arnestu, Arnost, Arnst, Earnest, Erna, Ernest, Ernestina, Ernestine, Ernestita, Ernesto, Ernestu, Ernestus, Ernie, Ernst, Erny.https://adecec.net/adecec/santi/11-nuvembre.php

## In Còrsica

## Liami

* [ L'almanaccu 2006 di l'[Adecec]]
5 nuvembri

U **5 nuvembri** hè u 309esimu ghjornu (u 310esimu ghjornu s'è l'annata hè bisesta) di u calendariu gregorianu.

## Evenimenti

## Nascite
* 1959: Bryan Adams, musicante è fotografu canadesu

## Morte

## Celebrazione
### Feste
### I Santi
Santa **Silvia**. Santu **Zaccaria** è Santa **Lisabetta**.

**Silvia**, forse di urigine siciliana, era maritata cù un nobile rumanu. Era a mamma di u santu papa Gregoriu Magnu, unu di i più celebri, un papa chì hà fattu assai pè a liturgia, pè a disciplina ecclesiastica è pè u casale di a Chjesa. E' purtantu era malaticciosu. Ma Silvia l'hà sempre curatu fenduli manghjà i pustimi di u so ortu chì, ella, si sfidava di ciò ch'elli vendianu à u marcatu.

Hè morta in Roma versu l'annu 592, una duzina d'anni nanzu à u figliolu.

Etimolugia: da u lat. "silva" (furesta, valdu).

Casate: Silvagnoli, Silvestri, Silvarelli (Cf Silivestru 31 dicembre)

Nomi: Fester, Jelvestr, Sailbheastar, Sila, Silane, Silas, Silivestru, Silouan, Silva, Silvaine, Silvana, Silvane, Silvano, Silvère, Silverio, Silvester, Silvestre, Silvestre, Silvia, Silviane, Silvin, Silvina, Silvino, Silvio, Silviu, Silvius, Sylvain, Sylvaine, Sylvan, Sylve, Sylvère, Sylvester, Sylvestre, Sylvette, Sylvie, Sylvin, Sylvius, Vester.

Paesi è cità: Brescia.

**Zaccaria** è Lisabetta eranu i Genitori di Ghjambattista u Precursore. Stavanu accantu à Ghjerusalemme. Ellu era prete.

Eranu disgraziati di ùn avè figlioli, chì Lisabetta era sterile è tramindui avanzati in età.

U Vangellu secondu San Lucca conta chì, un ghjornu chì Zaccaria era solu in u tempiu per offre l'incensiu à u Signore, ghjunse un anghjulu à diritta di l'altare chì disse:

- Un' teme nunda o Zaccarì, u Signore hà intesu e to prighjere. A to moglia, Lisabetta, parturiscerà di un maschju è u chjamerai Ghjuvanni. E' a ghjente si rallegrerà di issa nascita. E' ellu cunvertiscerà parechji figlioli di Israele.

- Ma - disse Zaccaria - sò vechju è a mio moglia ùn hè più giovana.

L'anghjulu rispose:

- Eiu sò Gabriele è stò davanti à Diu. Ghjè ellu chì mi manda per fatti sapè a bona nova. E', per datti a prova di ciò ch'o dicu, à partesi da oghje serai mutu sinu à u ghjornu chì iste cose accaderanu.

E' **Lisabetta** parturì di un maschju. Ottu ghjorni dopu, i vicini, i parenti ghjunsenu per circuncide u zitellu. Dissenu: u chjameremu Zaccaria cum'è u babbu. Allora u babbu scrisse nantu à una tavuletta chì ci vulia à chjamallu Ghjuvanni. E' tandu ritruvò a parulla.

Etimolugia: da l'ebreu "zekaryah" (Iavè si ramenta).

Nomi: Zaccaria, Zacchaeus, Zach, Zachariah, Zacharias, Zacharie, Zachary, Zacher, Zacherl, Zoch.

Paesi è cità: Venezia.

Per Lisabetta, Cf Lisabetta di u Portugallu (u 4 lugliu).https://adecec.net/adecec/santi/11-nuvembre.php

## In Corsica

## Ligami

* [ L'almanaccu 2006 di l'[Adecec]]
8 nuvembri

L' **8 nuvembri** hè u 312esimu ghjornu (u 313esimu ghjornu s'è l'annata hè bisesta) di u calendariu gregorianu.

## Evenimenti
* 1895: Wilhelm Conrad Röntgen scopri i ràggii X.

## Nàsciti
* 1935: Alain Delon, attori francesu
* 1954: Kazuo Ishiguro, scrittori brittànnicu

## Morte

## Celebrazione
### Feste
### I Santi
Tutti i Santi di Corsica. Santu **Gottifredu**.

Nanzu, in Corsica, si celebrava a memoria di unipochi di Beati, Venerabili, Servi di Diu, nati in l'isula, o chì ci anu praticatu e so virtù. Per ùn citanne chè qualchidunu, chì a lista hè troppu longa: Amanza, Bonifaziu, Laurina, Parteu è cumpagni di Mariana, Ghjilormu di Lanu, Vitale di Bonicardu, Fiurenzu è Fiora.

Issi santi sò stati scartati da a Chjesa corsa per via chì Roma ùn l'hà micca messi nantu à u Martirologu. Allora, hà decisu di riservà un ghjornu di u calindariu dioccesanu, l'8 nuvembre, per festighjalli tutti attempu.

**Gottifredu** avia una trentina d'anni quandu i frati di u vicu Novicenti (l'attuale Nogent-sur-Marne) u volsenu cum'è abbate. Un' eranu più chè sei in issa abbazia chì ghjera stata celebre, è i spinaghji si manghjavanu i muri. In pocu tempu, Gottifredu li fece ritruvà l'anziana prusperità. In u 1097, maravigliatu da u risultatu, l'arcivescu di Reims li dumandò di esse u superiore di l'abbazia San Remigiu, a più ricca di a dioccesi. Gottifredu ricusò, dicendu chì un onestu omu ùn si lasciava micca a moglia per piglianne una più bella.

A' 38 anni, l'anu fattu vescu di Ambiani (l'attuale cità di Amiens, dipartimentu di a Somme). Ci stete ondeci anni, ondeci anni di umiliazioni è di suffrenze. I so preti, currotti, vendianu i sacramenti. Pigliò pretesa pè a cumuna chì si era rivultata contru à a tirania è l'ingurditutine di i signori, è i signori u persecutonu è li resenu a vita impussibile. Ancu l'abbate chì l'avia sustituitu à Nogent si ridia d'ellu. Una notte di dicembre 1114, scappò per piattassi à a Grande Certosa, pregà, è vive in pace. L'anu ritrovu è ubligatu à rivene. Un' avia chè 49 anni, ma era frustu è, l'8 nuvembre 1115 si ne morse in l'abbazia di San Crispinu di Soissons duv'ellu era di passeghju. I so preti di Amiens ùn si mossenu per assiste à l'interru.

Etimolugia: da u germ. "gott" (diu) è "fried" (prutezzione).

Nomi: Friedel, Friedes, Géoffroy, Godefroi, Godefroy, Godel, Godfred, Godfrey, Godfroi, Godofredo, Goffert, Goffredo, Goffredu, Goraidh, Gotfrids, Gotfridus, Gothfraidh, Götschi, Gottfredo, Gottfrid, Gottfried, Gottfriede, Gotti, Gottifredu,Götz, Gotzi,

Paesi è cità: Amiens, Soissons.https://adecec.net/adecec/santi/11-nuvembre.php

## In Corsica

## Ligami
9 nuvembri

U **9 nuvembri** hè u 313esimu ghjornu (u 314esimu ghjornu s'è l'annata hè bisesta) di u calendariu gregorianu.

## Evenimenti
* 1989 - Caduta di u Muru di Berlinu.

## Nascite

## Morte

## Celebrazione
### Feste
### I Santi
Santu **Salvadore**.

**Salvadore** hè un nome di devuzione cristiana, senza ch'ellu sia quellu di un santu. Hè datu in l'onore di Ghjesù salvendu u mondu. Serve, o servia assai, in Italia, in Spagna, è in Corsica.

Casate: Salvadori, Salvatori, Salvarelli.https://adecec.net/adecec/santi/11-nuvembre.php

## In Corsica

## Ligami

* [ L'almanaccu 2006 di l'[Adecec]]
10 nuvembri

U **10 nuvembri** hè u 314esimu ghjornu (u 315esimu ghjornu s'è l'annata hè bisesta) di u calendariu gregorianu.

## Evenimenti

## Nascite

## Morte

## Celebrazione
### Feste
### I Santi
Santu **Leone**.

Di i papa chì anu pigliatu à **Leone** cum'è nome, cinque sò stati canunizati. U 10 nuvembre si festighjeghja à Leone Primu, u Grande, papa da 440 à 461. Era l'epica chì l'imperu rumanu, in Occidente, si n'andava à u sprufondu. I Franchi, i Visigoti, i Vandali, i Burgondi, eranu scalati per ùn parte più. For di i Franchi, chì ghjeranu pagani, l'altri eranu ariani: negavanu a divinità di Ghjesù.

In Oriente, a medità di i veschi eranu monofisiti. Per l'Armeni, pè i Ghjacubiti di Siria, i Coppiti di l'Egittu è di l'Etiopia, Ghjesù ùn avia chè l'apparenza di a nostra natura.

Leone hà luttatu contru à l'autonumia di isse chjese, predichendu è impunendu i dogmi di l'Incarnazione è di a Trinità. Avia e qualità di un omu di Statu è hà impeditu chì Bizanziu, duv'ellu stava l'imperatore, piglia a suprana à Roma.

Roma, l'hà salvata dinù l'annu 452, quandu Attila era prontu à ruvinalla pè u sempre. Leone si prisentò à ellu, pagò un tributu assai impurtante, è Attila si n'andete.

U cunciliu di Calcedonia, in u 451, fù un trionfu pè a duttrina è l'auturità di Leone. I cinquecentu veschi, aduniti da l'imperatore, si sò cuntentati di a lettura di a lettera di u papa. A cunclusione fù: Leone hà parlatu, "causa finita est".

Etimolugia: da u lat. "leo" (laone).

Casate: Leoncini, Leonelli, Leoneschi, Leonetti, Leoni.

Nomi: Leâo, Lee, Lei, Lénonie, Leo, Leon, Léon, Leona, Léonce, Leone, Léone, Leonia, Leonila, Leonilla, Léonille, Leonina, Léonine, Leons, Léontin, Léontine, Leontyne, Lev, Levounia, Lionia, Lonni, Nilla.- U nome Leone hè statu purtatu da 6 imperatori di Custantinopuli è da 13 papa.https://adecec.net/adecec/santi/11-nuvembre.php

## In Corsica

## Ligami

* [ L'almanaccu 2006 di l'[Adecec]]
11 nuvembri

L' **11 nuvembri** hè u 315èsimu ghjornu (u 316èsimu ghjornu s'è l'annata hè bisesta) di u calindariu grigurianu. Rèstani 50 dì sin'à a fini di l'annu.

## Avvinimenti
* 1918 - Prima guerra mundiali: L'Armistìziu di Compiègne pianta l’ostilità trà li billigiranti

## Nasciti
* 1974: Leonardo DiCaprio, attori mericanu

## Morti
* 2024: Frank Auerbach, pittore britannicu 

## Cilibrazioni
### Festi
### I Santi
Santu **Martinu**.

**Martinu** hè natu versu l'annu 316 à a fruntiera ungarese. A' l'età di 15 anni, era un suldatu di a Guardia imperiale. Contanu chì, un ghjornu, hà datu a medità di u so mantellu à un poveru spillaccheratu è chì, a notte, hà sunniatu à Ghjesù immantellatu dicendu à u Babbu: "U mantellu, hè Martinu chì u m'hà datu". Allora si hè fattu battizà, hà lasciatu l'armata è hà fattu u rimitu.

A' l'età di 44 anni, ghjunghje in Pictavi (l'attuale cità di Poitiers), scontra à santu Ilariu, è facenu un munasteru. Serebbi u primu munasteru fattu in e Gallie.

A' 54 anni, hè fattu vescu di Turone (l'attuale cità di Tours, in l'Indre-et-Loire).

More à 81 annu, l'8 nuvembre 397, dopu à avè evangelizatu una grande parte di a Gallia. Oghje, in Francia, Martinu hè u santu patrone di 3600 chjese è 485 paesi.

Etimolugia: da u lat. "martinus" (dedicatu à u diu Marte).

Casate: Martini, Martinenghi, Martinelli, Martinetti, Martinaggi, Martinucci, Demartini.

Nomi:Maartina, Machin, Marcin, Màrtainn, Märtel, Marten, Märten, Marti, Märti, Martie, Martin, Martina, Martine, Martinho, Martinian, Martiniana, Martiniano, Martinianu, Martinianus, Martinien, Martinienne, Martinka, Martino, Martinu, Martinus, Martjin, Martl, Marton, Marton, Martsen, Marty, Martyn, Matten, Mertens, Mirtel, Tien, Tienis, Tiens, Tinie, Tinus

Paesi è cità: Lucca, Belluno, Amiens, Braga, Colmar, Magdeburgu, Tours, Uri, Utrecht, Vienne. In Corsica, Martinu hè u santu u più festighjatu dopu à Maria, Ghjuvanni è Petru: Canale di Verde, Bisè, Costa Rota, Cuttoli Curtichjatu, Erone, Evisa, Patrimoniu, Ruspiglieni, Sari d'Urcinu, San Martinu di Lota, Siscu, Tavaccu, u Viscuvatu, Letia, Sotta.- L'isula di a Martinica hè stata scuperta da Cristofanu Culombu u ghjornu di San Martinu 1493.

Prutezzione: Martinu hè u santu patrone di i bottai, di i militari fantacini è di i pedoni.

Detti è pruverbii: Martinu hè u santu di a divizia. Quandu omu passava davanti à ghjente chì cuglia uva, biade o frutta, per salutalla si dicia: "San Martinu!"; A' i giovani sposi, si dicia: "San Martinu è figlioli maschji".

Un pruverbiu dice: "San martinu, mostu vale vinu", vole dì chì l'11 nuvembre si passanu e botti per tirà u vinu... s'ella ùn era digià fatta pè i Santi.

Filastrocca zitellina: "Un' piuvì, ùn piuvì
Chì ùn vole San Martì;
San Martì hè cullatu in celu
A sunà le trè campane
Pè i vivi, pè i morti,
Pè i Santi Pater nostri."https://adecec.net/adecec/santi/11-nuvembre.php

## In Corsica

## Liami

* [ L'almanaccu 2006 di l'[Adecec]]
15 nuvembri

U **15 nuvembri** hè u 319esimu ghjornu (u 320esimu ghjornu s'è l'annata hè bisesta) di u calendariu gregorianu.

## Evenimenti

## Nascite
- 1887: Georgia O'Keeffe, pittrice è fotografa americana

## Morti

JKepler.png|Ghjuvanni Kepleru (Johannes Kepler) (* Weil der Stadt, 27 dicembri 1571; † Ratisbona, 15 nuvembri 1630)


## Celebrazione
### Feste
### I Santi
Santu **Alibertu**.

**Alibertu**, dettu u Grande, era un frate duminicanu alemanu natu in Lauinghen l'annu 1206. Hè mortu in Cologna u 15 nuvembre 1280.

Era un famosu predicadore chì hà giratu l'Europa: Paduva, Parigi, Cologna, ecc., for di trè anni, da u 1254 à u 1257, quand'ellu fù pruvinciale di u so Ordine, è dui anni da u 1260 à u 1262, quand'ellu fù vescu di Ratisbona. Insignava chì ùn ci era nisuna oppusizione trà u prugressu di e cunnuscenze umane è à fede cristiana. L'edizione di i scritti di issu gran maestru di a Sculastica cumporta 38 libri. U so megliu elevu hè statu San Tumasgiu d'Aquinu, u più grande teologu di u Medievu.

A' u sedecesimu seculu, u celebre Lefèvre d'Etaples, teologu è umanistu, pretendia chì i trè megliu genii di l'umanità eranu: Aristotele, Salomone è Alibertu u Grande.

E vechje cronache pisane parlanu di un Santu Alibertu di Corsica chì campava à u seculu XIII, ma d'ellu ùn si sà nunda è a Chjesa preferisce celebrà a memoria di Santu Alibertu, duttore universale.

Etimolugia: da u germ. "adel" (nobile) è "bert" (spampillante).

Casate: Alberti, Albertini, Albertucci, Albertelli, Albertoni, ALbertosi, Aliberti, Alibertini.- In Corsica, in u 1981, Albertini venia à u secondu rangu di e casate, dopu à Casanova. 32% eranu in u cantone di Niolu-Omessa, 15% in quellu di u Viscuvatu, 12% in Bastia è 9% in Corti.

Nomi: Adalbert, Adalberta, Adalberte, Adalbertu, Albert, Alberta, Alberte, Alberti, Albertine, Albertini, Alberto, Albertu, Aliberta, Alibertina, Alibertinu, Alibertu, Aubert, Aubertin, Bela, Bert, Elbert.

Paesi è cità: Calvese (cumuna di Suddacarò).

Prutezzione: Alibertu hè u santu patrone di i scientifichi, naturalisti è chimisti.https://adecec.net/adecec/santi/11-nuvembre.php

## In Corsica

## Ligami

* L'almanaccu 2006 di l'Adecec
16 nuvembri

U **16 nuvembri** hè u 320esimu ghjornu (u 321esimu ghjornu s'è l'annata hè bisesta) di u calendariu gregorianu.

## Evenimenti

## Nascite
- 1954 - Thomas Schütte, scultore tedescu.
- 1955 - Guillermo Lasso presidente di l'Ecuador da u 2021.
- 1976 - Babo (Eduardo Davalos de Luna), rapper messicanu.

## Morte
- 1952 - Charles Maurras, ghjurnalistu, assaghjistu, omu puliticu è pueta francese.

Image:Clark Gable with racehorse Beverly Hills 1935.jpg|Clark Gable (1u di ferraghju 1901-16 nuvembri 1960), 1935


## Celebrazione
### Feste
### I Santi
Santa **Margherita** di Scozia. Santa **Gertrude**.

**Margherita**, nata versu l'annu 1046, era una figliulina di u rè d'Inghilterra, rifugiata in a Scozia quandu, l'annu 1066, i Nurmani anu cunquistatu u paese.

A' l'età di 26 anni Margherita si marita cù u rè di Scozia, Malcomu Terzu, chì ne hà 45, è li face ottu figlioli. Malcomu, assai devuziunosu, associa a moglia à u guvernu di u paese. Margherita riesce à intruduce a liturgia rumana in a Chjesa scuzzese è face fà, in Edimburgu, un munasteru nantu à u mudellu di quellu di Cluny, in Francia.

Hè morta à u castellu di Edimburgu, u 16 nuvembre 1093, quattru ghjorni dopu à chì i Nurmani d'Inghilterra abbianu assassinatu u maritu chì guvernava u paese da 37 anni.

Etimolugia è nomi: Cf Margherita Bourgeoys (12 ghjennaghju).

Paesi è cità: Scozia.

Prutezzione: donne in partu.

**Gertrude** era una Alemana nata versu l'annu 1256, morta à 45 anni.

Un' si sà di qual'ella ne era nè da duv'ella surtia. Ciò chì si sà hè ch'ella avia cinque anni quand'ella fù accolta da e sore di l'abbazia di Helfta, in Sassonia, è ci hà passatu a so vita. Custì, e sore a si scialavanu: passavanu u so tempu à discute filosufia, literatura, à fà è stà à sente a musica. Gertrude fece cum'è l'altre sinu à l'età di 25 anni. Hà dettu: "Di a mio anima mi ne penserava quant'è di i mio vechji scarpi. Era una pagana mezu à pagane". Tandu hà pinsatu à a vita eterna, si hè vista persa è hà suffertu u martiriu durante un mese.

Una sera, à l'attrachjata, hè affaccatu, in camera, un giovanu assai bellu, assai distintu. Era un anghjulu chì li annunziava l'amore di Ghjesù. Da tandu, campò in visibiliu, cù gioie imense. Disse: "O Signore, u vostru più grande miraculu hè di avè ubligatu a Terra à purtà una peccatrice cum'è mè!".

Gertrude era pueta è hà lasciatu scritti di gran valore spirituale è litterariu. E so rime latine celebreghjanu, cù a fede cristiana, a natura, l'amore è a morte.

Etimolugia: da u germ. "ger" (lancia) è "trud" (fida).

Nomi: Drück, Drut, Gartrude, Geerdine, Geertruida, Geeske, Gerda, Gerdie, Gerdrugt, Gertraud, Gertraut, Gertrud, Gertruda, Gertrude, Gertrudis, Gertrut, Gesine, Getoussia, Giertru, Gletruda, Jertrud, Traudel, Truda, Trude, Trudie, Trudy, Tula, Tuta.https://adecec.net/adecec/santi/11-nuvembre.php

## In Corsica

## Ligami
* L'almanaccu 2006 di l'Adecec
17 di nuvembre

U **17 nuvembri** hè u 321esimu ghjornu (u 322esimu ghjornu s'è l'annata hè bisesta) di u calendariu gregorianu.

## Evenimenti

## Nascite
* 1925: Rock Hudson, attore americanu

## Morte

## Celebrazione
### Feste
### I Santi
Santa **Lisabetta** d'Ungheria.

**Lisabetta** hè nata l'annu 1207. Era a figliola di u rè di l'Ungheria.

Quand'ella hà 14 anni, a maritanu cù Luigi Quartu, duca regnante di a Turingia. Si tenianu assai caru è pregavanu inseme tenendusi pè a manu. Anu avutu trè figlioli. Sei anni dopu à u matrimoniu, Luigi parte pè a Cruciata è more. Quandu a salma ghjunghje in Turinghen, Lisabetta dice: "Vi ringraziu, o Signore, di avemi cunsulatu dendumi e so osse. Noi ùn ci pudiamu staccà. Cun ellu, averebbi accettatu di girà u mondu dumandendu a limosina".

Mortu u maritu, per Lisabetta cumencianu e tribulazioni. Scacciata da a socera, parte cù i so trè figliulucci. U più chjucu sughjia sempre. U primu ghjornu si rifugieghjanu in un carciulellu. Dopu, vanu à truvà u vescu di Bambergu, chì ghjera u ziu è chì li dà l'allogiu.

Quandu u ziu parlava di rimaritalla, Lisabetta dicia: "Piuttostu mi tagliu u nasu". Hà creatu, in Marburgu un uspidale per curà i leparosi. Pigliò cum'è direttore un inquisitore chì a flagellava è a pattunava in publicu. Ella ringraziava à Diu. Dicia: "Un' vogliu fà paura à Diu, fendumi vede intrugnata. Sò ch'ellu preferisce di vedemi alegra, postu chì u tengu caru è mi tene caru".

Hè morta u 17 nuvembre 1231. Avia 24 anni.

Etimolugia è nomi: Cf Lisabetta di u Portugallu (4 lugliu).

Paesi è cità: Turingia, Marburgu, Isny.https://adecec.net/adecec/santi/11-nuvembre.php

## In Corsica

## Ligami

* [ L'almanaccu 2006 di l'[Adecec]]
18 nuvembri

U **18 nuvembri** hè u 322esimu ghjornu (u 323esimu ghjornu s'è l'annata hè bisesta) di u calendariu gregorianu.

## Evenimenti
* 1916 - Prima Guerra Mundiale, Francia: Finisce a Battaglia nant'à a Somme.
* 1918: A Lettonia dichjara a so indipindenza.

## Nascite
* 1857 - Pompeo Calvia (* in Sàssari), puetu è scrivanu sardu-talianu
* 1982 - Marlène Schiappa (* Parighji), scrittrice è puliticante francese d'urighjine corsa.

## Morte

## Celebrazione
### Feste
### I Santi
Santu **Odone**. Santu **Fredianu**.

**Odone** hè natu l'annu 879 in Turone (l'attuale cità di Tours, in l'Indre-et-Loire). Si hè fattu frate à un'epica chì u cleru era in manu à u diavule. Dopu à a nascita di Odone, ci fù, in un seculu, 32 papa. Subitu eletti, eranu in periculu. Tenianu un annu, dui, trè, è po, un bellu ghjornu, una disgrazia i mandava in l'altru mondu.

Odone era figliolu di un signoru di a Turena. Da chjucu, u babbu l'avia cunsacratu à San Martinu. A' l'età di 20 anni, era unu di i 150 canonichi prebendati chì curavanu a tomba di u santu.

A' 30, si face frate. L'annu dopu si trova in Clubiaccu - oghje Cluny - a celebre abbazia benedittina chì venia di esse crata da u duca d'Acquitania è rifurmata da San Bernone.

Dicesette anni dopu, Odone succede à Bernone è dà, à l'abbazia, una urganizazione tale chì, per dui seculi, averà una grande auturità, micca solu in l'affari di a Chjesa, ma dinù in a pulitica di i Stati eurupei.

Odone era un urganizatore di prima trinca, fermu, severu è, attempu, un omu alegru. Durante a recreaziò, passava u so tempu à cuntà stucciuli è à fà ride i frati. E' po, tutta a so vita, hà scrittu puesie è musica.

A' l'età di 63 anni, si truvava in Roma pè a quarta volta, quand'ellu si rese contu chì avia più pocu à campà. Si spicciò di parte è, ghjuntu nantu à a tomba di San Martinu, si morse. Era u 18 nuvembre di l'annu 942.

**Fredianu** era un frate irlandese di u seculu sestu, forse figliolu di rè, venutu in Roma, una prima volta in pelegrinaggiu, una seconda per studià. Tandu, ùn turnò più in u so paese. Si stabilì accantu à Lucca, aldifora di l'accintu rumanu è, cù i so discepuli fece una chjesa dedicata à San Vincensiu, una chjesa chì, oghje, porta u so nome. L'annu 560 fù fattu vescu di Lucca. Dece anni dopu, a regione fù invasa da i Lombardi. Ellu, ùn ebbe altra premura chè di cunverteli.

Un annu chì u fiume chjamatu Serchio sburdava è minacciava a cità, Fredianu li fece cambià di lettu cù un semplice colpu di vanga. Quessa hè a legenda, ma a verità deve esse chì, grazia à i studii fatti in Roma, fece fà travagli facili per una deviazione chì dete l'acqua, è dunque a prusperità, à a campagna di Lucca.

Fredianu hè mortu in Lucca u 18 marzu di l'annu 588. A festa hè celebrata u 18 nuvermbre, anniversariu di a traslazione di e so reliquie à u seculu VIII.https://adecec.net/adecec/santi/11-nuvembre.php

## In Corsica

## Ligami

* http://adecec.net/almanaccu2006.pdf